यों 26 जनवरी का महत्व हमारे देश में स्वतंत्रता-प्राप्ति के पहले से, यानी उन्हीं दिनों से प्रतिष्ठित है, जब हम लोग स्वतंत्रता के लिए संघर्ष कर रहे थे। सन 1930 की बात है। तब स्वर्गीय पंडित जवाहर लाल नेहरू एकमात्र राष्ट्रीय संस्था कांग्रेस के प्रधान या अध्यक्ष थे। उन्होंने घोषणा की थी कि लाहौर में होने वाले कांग्रेस के वार्षिक अधिवेष के अवसर पर वे देश की स्वतंत्रता और स्वतंत्रता के लक्ष्य पाने के लिए विशेष प्रकार की घोषणा करेंगे। पर ब्रिटिश सरकार ने तब जलसे करने और जुलूस निकालने पर कठोर प्रतिबंध लगा दिया था। उस प्रतिबंध की परवाह न करते हुए आधी रात के समय रावी नदी के तट पर पं. नेहरू ने तिरंगा झंडा लहराया और घोषणा की कि आज से हम स्वतंत्र हैं। हमारी इच्छा है कि हम किसी ब्रिटिश कानून को मानें अथवा नहीं। जब तक पूर्ण स्वतंत्र नहीं हो जाएंगे, चैन से नहीं बैठेंगे। तभी से सारी देश में 26 जनवरी का दिन ‘स्वतंत्रता-दिवस’ के रूप में स्वतंत्रता-प्राप्ति के बाद तक भी तब तक मनाया जाता रहा, जब तक हमारे संविधान और पहले राष्ट्रपति की घोषणा के साथ-साथ देश को ‘गणतंत्र’ नहीं घोषित कर दिया गया। इस घोषणा के बाद से ही, अब यह दिन सारे देश में विशेषकर राजधानी दिल्ली में ‘गणतंत्र-दिवस’ के रूप में प्रतिवर्ष बड़ी धूमधाम से मनाया जाता है।